SKRIFTLIG FORESPØRGSEL E-2051/02

af Roberta Angelilli (UEN) til Kommissionen

(10. juli 2002)

Om: Dyreforsøg og dyrebeskyttelse

For nylig tog en stor gruppe borgere og visse politikere i Bolzano et omfattende initiativ for at redde 56 beaglehvalpe, som var bestemt til dyreforsøg og dermed til grusom og videnskabelig ubegrundet lidelse. Det drejer sig om et af de utallige tilfælde, hvor det civile samfund mobiliserer sig mod en så grusom handling som dyreforsøg.

Vil Kommissionen derfor besvare følgende spørgsmål:

1. Findes der, eller er man i færd med at udarbejde dokumenter, initiativer eller direktiver, der har til formål at forhindre eller i det mindste begrænse anvendelsen af dyreforsøg?

2. Findes der direktiver, programmer, undersøgelser eller dokumenter, der mere generelt har til formål at beskytte dyr mod misbrug og lidelse?

Svar afgivet på Kommissionens vegne af Margot Wallström

(4. september 2002)

Direktiv 86/609/EØF om beskyttelse af dyr, der anvendes til forsøg og andre videnskabelige formål(1), blev vedtaget i 1986. Direktivet omfatter udførelse og godkendelse af forsøg, herunder vivisektion. Det indeholder også bestemmelser om godkendelse af personale og virksomheder. Det opstiller mindstestandarder for uddannelse af personale, der håndterer forsøgsdyr og fører tilsyn med forsøgene, og for opbevaring og pleje af dyrene.

I direktivets artikel 7 hedder det Forsøg må ikke udføres, hvis der på rimelig og praktisk måde kan benyttes en anden videnskabeligt tilfredsstillende metode, som ikke medfører anvendelse af dyr, for at opnå de tilstræbte resultater. Det er derfor i direktivets ånd at fremme metoder, som reducerer og i sidste ende erstatter anvendelsen af forsøgsdyr.

I denne forbindelse bør det nævnes, at direktiv 76/768/EØF, som ændret ved direktiv 93/35/EØF (6. ændring), om indbyrdes tilnærmelse af medlemsstaternes lovgivning om kosmetiske midler indeholder bestemmelser om forbud mod markedsføring af kosmetiske midler, der indeholder bestanddele eller sammensætninger af bestanddele, der er afprøvet på dyr (artikel 4, stk. 1, nr. i). De nuværende bestemmelser drøftes for tiden med Rådet og Parlamentet som led i forslaget til den 7. ændring af det nævnte direktiv.

Hvad angår Fællesskabets rammeprogram for forskning og teknologisk udvikling (FTU), bliver de udvalgte forskningsprojekter underkastet en etisk vurdering, hvis de involverer dyreforsøg. Et tværfagligt panel af eksperter (herunder en ekspert i dyrevelfærd) kontrollerer bl.a., om begrundelsen for at anvende dyr kan accepteres, og om betingelserne er i overensstemmelse med den relevante lovgivning.

Endvidere har udvikling af alternativer til dyreforsøg i over ti år været et af de prioriterede områder i Fællesskabets FTU-rammeprogram.

2. Med hensyn til spørgsmålet om beskyttelse af dyr mod misbrug og lidelser i mere generel forstand, har Fællesskabet ikke kompetence på området dyrevelfærd som sådan. Det har imidlertid taget skridt til at forbedre behandlingen af dyr og deres velfærd.

Som noget nyt indeholder Amsterdamtraktaten en protokol om dyrebeskyttelse og dyrevelfærd. Protokollen erkender, at dyr er følende væsener, og fremfører, at Fællesskabet og medlemsstaterne skal tage fuldt hensyn til dyrs velfærd, når Fællesskabets politikker inden for landbrug, transport, det indre marked og forskning fastlægges og gennemføres. Samtidig respekterer de medlemsstaternes love og administrative bestemmelser samt deres skikke, navlig med hensyn til religiøse ritualer, kulturelle traditioner og regionale skikke.

(1) EFT L 358 af 18.12.1986.